b'\n_START_ARTICLE_\nDet moderne maleri\n_START_SECTION_\nHandling\n_START_PARAGRAPH_\nImpressionismen:_NEWLINE_Det, vi i dag kalder moderne kunst, begynder med impressionisterne. I filmen pr\xc3\xa6senteres det billede, som gav retningen navn, Claude Monets Impression, soleil levant - indtryk af en solopgang. Videre f\xc3\xb8lger malerier af Alfred Sisley og Camille Pissarro og de \xc3\xb8vrige kunstnere, som sluttede op om bev\xc3\xa6gelsen: Pierre-Auguste Renoir med sine menneskeskildringer, Edgar Degas med motiver hentet fra opera og ballet, v\xc3\xa6ddel\xc3\xb8bsbaner og fortovscafeer, Toulouse-Lautrec, som blev en af sin tids skarpeste satirikere og p\xc3\xa5 plakatens omr\xc3\xa5de st\xc3\xa5r som nyskaber. _NEWLINE_Neoimpressionisterne, der fors\xc3\xb8gte at s\xc3\xa6tte impressionismen i system, repr\xc3\xa6senteres af Paul Signac og Georges Seurat, og filmen slutter ved malerier af Cezanne og Gauguin, der begge strejfede det impressionistiske maleri, men senere fulgte andre tendenser i deres udvikling. _NEWLINE_Ekspressionismen: Van Gogh blev banebryder for det ekspressionistiske maleri, og i filmen kan man f\xc3\xb8lge hans udvikling. Ekspressionismen er ikke knyttet til et bestemt formsprog, retningen karakteriseres ved store mods\xc3\xa6tninger. Navne som Maurice Utrillo, Amedeo Modigliani, Edvard Munch, Emil Nolde, Paul Klee, Henri Matisse og Marc Chagall forekommer i denne sammenh\xc3\xa6ng, ligesom COBRA-gruppens medlemmer: bl.a. Asger Jorn og Karel Appel. Picasso er selvsagt ogs\xc3\xa5 med. _NEWLINE_Dada og surrealismen: Surrealismen betragtes af mange som et h\xc3\xb8jdepunkt af uforst\xc3\xa5elighed inden for den moderne kunst. I filmen fors\xc3\xb8ges en tiln\xc3\xa6rmelse, og gennem et par eksempler p\xc3\xa5vises tilf\xc3\xa6lde i verdenskunsten, hvor bl.a. Hieronymus Bosch i 1400-tallet malede billeder med samme g\xc3\xa5defulde indhold. Freud og psykoanalysen har st\xc3\xa5et fadder til den moderne surreale kunst, men den har rige aspekter og rummer b\xc3\xa5de en Miros farveglade l\xc3\xa6rreder, og de belgiske Ren\xc3\xa9 Magritte og Paul Delvaux\' mere morbide v\xc3\xa6rker. Billeder af Salvador Dali slutter filmen, og han citeres for sin udtalelse om, at "sk\xc3\xb8nheden er summen af vore perversiteter".'